sagorsarker/bangla-wikipedia huggingface dataset:
অ্যাডওয়ার্ড আর্থার বাটলার

লেফটেন্যান্ট কর্নেল অ্যাডওয়ার্ড আর্থার বাটলার (৪ জুলাই, ১৮৪৩-১৬ এপ্রিল, ১৯১৬) ছিলেন একজন ব্রিটিশ সেনাসদস্য ও পক্ষীবিদ। তার সম্মানে হিউমের প্যাঁচার ("Strix butleri") দ্বিপদ নামকরণ করা হয়েছে।
বাটলার ওয়ারউইকশায়ারে ১৮৪৩ সালে জন্মগ্রহণ করেন। তিনি পড়াশোনা করেন ইটনে। একুশ বছর বয়সে তিনি সেনাবাহিনীতে যোগ দেন। তার কর্মক্ষেত্র ছিল জিব্রাল্টার, ভারত ও দক্ষিণ আফ্রিকা। ১৮৮৪ সালে রয়েল আইরিশ রাইফেলসের লেফটেন্যান্ট কর্নেল হিসেবে তিনি অবসর গ্রহণ করেন। তার পুত্র আর্থার লেনক্স বাটলারও ছিলেন একজন বিখ্যাত পক্ষীবিদ।
অ্যাডওয়ার্ড আর্থার বাটলার একজন দক্ষ পক্ষীবিদ, পক্ষী সংগ্রাহক ও ট্যাক্সিডার্মিস্ট ছিলেন। তার বিশাল সংগ্রহ ন্যাচারাল হিস্ট্রি মিউজিয়ামে সংরক্ষিত রয়েছে। এসব নমুনা অ্যালান অক্টোভিয়ান হিউম, লর্ড রথচাইল্ড ও আরও অনেকের মাধ্যমে সংরক্ষণ করা হয়েছিল।
আফ্রিকার বালিহাঁস

আফ্রিকার বালিহাঁস (বৈজ্ঞানিক নাম: "Nettapus auritus") Anatidae (অ্যানাটিডি) গোত্র বা পরিবারের অন্তর্গত "Nettapus" (নেট্টাপাস) গণের এক প্রজাতির ছোট আকারের হাঁস। পাখিটি আফ্রিকা মহাদেশের উত্তরাংশ ও দক্ষিণাংশের অল্প কিছু এলাকা বাদে বাকি সব অঞ্চলেই কমবেশি দেখা যায়। সারা পৃথিবীতে এক বিশাল এলাকা জুড়ে এদের আবাস, প্রায় ১ কোটি ৭৮ লাখ বর্গ কিলোমিটার। পৃথিবীতে এদের মোট সংখ্যা তা এখনও জানা যায়নি। বিগত কয়েক দশক ধরে এদের সংখ্যা কমছে, তবে আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে।
তিগ্রেন পেত্রোসিয়ান

তিগ্রেন পেত্রোসিয়ান (; ; জন্ম: ১৭ জুন, ১৯২৯ - মৃত্যু: ১৩ আগস্ট, ১৯৮৪) সোভিয়েত-আর্মেনীয় গ্র্যান্ডমাস্টার। ১৯৬৩ থেকে ১৯৬৯ সাল পর্যন্ত তিনি বিশ্ব দাবা চ্যাম্পিয়ন ছিলেন। আর্মেনীয় পরিবারের সন্তান হিসেবে তিনি আর্মেনিয়ার রাজধানী ইয়েরেভানে বেড়ে উঠেন। দাবা খেলায় অংশগ্রহণের পূর্বে তিনি রাস্তা পরিষ্কারের কাজ করতেন।
১৯৪৭ সালে সোভিয়েত ইউনিয়নের জাতীয় মাস্টার উপাধিপ্রাপ্ত হন এবং ঐ বৎসরই মস্কোয় অবস্থানজনিত কারণে দাবা খেলায় দ্রুত উত্তরণ ঘটাতে সক্ষম হন। ১৯৫১ সালে সোভিয়েত ইউনিয়ন চ্যাম্পিয়নশীপে দ্বিতীয় হয়ে পরের বছর স্টকহোমে অনুষ্ঠিত ফিদে ইন্টারজোনাল টুর্ণামেন্টে অংশগ্রহণের যোগ্যতা অর্জন করেন। সেখানে তিনি প্রয়োজনীয় যোগ্যতা অর্জন শেষে ১৯৫৩ সালে জুরিখে আয়োজিত বিশ্ব চ্যাম্পিয়নশীপ ক্যান্ডিডেট প্রতিযোগিতায় অংশ নেন। ঐ প্রতিযোগিতায় ৫ম স্থান অর্জন করলেও প্রয়োজনীয় পয়েন্ট সংগ্রহ করায় আন্তর্জাতিক গ্র্যান্ডমাস্টার উপাধি লাভ করেন।
পরের বছরগুলোয় দৃশ্যতঃ তেমন কোন সাফল্য অর্জন করতে পারেননি এবং অন্যান্যরা বিশ্ব শিরোপা রক্ষার্থে সুযোগ গ্রহণ করতে থাকেন। ভাসিলি স্মাইস্লোভ এবং মিখাইল তাল - উভয়েই বিশ্ব শিরোপা জয় করলেও বোতভিনিকের কাছে পরবর্তীতে হেরে যান। অবশেষে ১৯৬২ সালে ক্যান্ডিডেট প্রতিযোগিতা জয় করে তিগ্রেন বোতভিনিকের নতুন প্রতিপক্ষ হিসেবে আবির্ভূত হন। এছাড়াও তিনি চারবার সোভিয়েত চ্যাম্পিয়নশীপ জয় করেছিলেন।
বিশ্ব দাবা চ্যাম্পিয়নশীপের শিরোপা লড়াইয়ের খেলা শুরুর পূর্বে ফিদে তাদের প্রবর্তিত নিয়ম-কানুন পরিবর্তন করে। এতে যদি কেউ বিশ্ব চ্যাম্পিয়নশীপে পরাজিত হয়, তাহলে তিনি স্বয়ংক্রিয়ভাবে পুনরায় অংশ নিতে পারবেন না বলে নতুন নিয়ম চালু করা হয়। এরফলে বটভিন্নিক তার প্রতিপক্ষের বিরুদ্ধে আরো বেশি সুবিধা পেয়েছেন বলে সমালোচকরা দাবী করেন। শিরোপা লড়াইয়ের খেলায় তিগ্রেন পেত্রোসিয়ান প্রথম খেলায় হেরে যান এবং ২য় খেলায় ড্র করে রক্ষা পান। এরপর তিনি ২৪ খেলার প্রতিযোগিতায় নিয়ন্ত্রণভার গ্রহণ করেন ও +৫ -২ = ১৫ পয়েন্ট নিয়ে শিরোপা লাভ করেন।
১৯৬৬ সালে বরিস স্পাস্কি'র বিরুদ্ধে অবতীর্ণ হয়ে ১২/-১১/ পয়েন্টের ব্যবধানে জয়ী হয়ে শিরোপা অক্ষুণ্ন রাখেন। কিন্তু ১৯৬৯ সালে স্পাস্কি পুনরায় প্রতিপক্ষ হয়ে শিরোপার লড়াইয়ে পেত্রোসিয়ানকে ১০/-১২/ ব্যবধানে পরাজিত হন।
পেত্রোসিয়ান ১৯৫১ থেকে ১৯৮০ সাল পর্যন্ত প্রতিটি বিশ্ব চ্যাম্পিয়নশীপে অংশগ্রহণ করেন। তার পুরনো শত্রু ভিক্টর কর্চনইয়ের কাছে কোয়ার্টার-ফাইনালে হেরে আর খেলেননি।
বিশ্ব দাবা অলিম্পিয়াডে তিনি অনতিক্রম্য দূরত্বে রয়েছেন। সোভিয়েত ইউনিয়নের পক্ষ হয়ে নয়বার দাবা অলিম্পিয়াডে যোগ দেন। সামগ্রীকভাবে তার ফলাফল হচ্ছে +৭৯ -১ = ৫০।
তিগ্রেন পেত্রোসিয়ান হচ্ছে এমন ধরনের খেলোয়াড় যিনি প্রতিপক্ষ কর্তৃক আক্রমণ হবার পূর্বেই হারিয়ে দেন। কাপাব্লাঙ্কাও এ ধরনের খেলোয়াড় ছিলেন, কিন্তু তার দাবা খেলার ধরন ছিল সত্যিকারের এবং সাধারণ মানের। বিপরীতক্রমে পেত্রোসিয়ানের খেলার ধরন ছিল ভীষণ জটিল। অন্যান্য গ্র্যান্ডমাস্টারের কাছে যথেষ্টভাবে মূল্যায়িত হলেও তিনি তেমন জনপ্রিয় ছিলেন না। শীর্ষে থাকা অবস্থায় তিনি বিশ্বের সেরা খেলোয়াড় ছিলেন এবং কৌশলের সাহায্যে জটিল অবস্থানে থেকে শেষ পর্যন্ত জয়ী হতেন।
কোরেশী মাগন ঠাকুর

কোরেশী মাগন ঠাকুর (১৭শ শতক) জন্ম তারিখ ১৬০০ খ্রিস্টাব্দে ও মৃত্যুর তারিখ ১৬৬০ খ্রিস্টাব্দে। আরাকানের মধ্যযুগীয় বাংলা কবি। তার পৈতৃক বাসস্থান চট্টগ্রাম জেলার পটিয়া উপজেলার চক্রশালা। তার রচিত কাব্যগ্রন্থের নাম "চন্দ্রাবতী"। তিনি সঙ্গীত ও অলঙ্কার শাস্ত্রে পণ্ডিত ছিলেন। আধুনিক গবেষণায় প্রমাণ হয়েছে তার জন্মস্থান সিলেটে। গবেষক অধ্যাপক মুহম্মদ আসাদ্দর আলীর এ গবেষণা জাতীয় স্বীকৃতি পেয়েছে।
মাগন ঠাকুরের পিতা বড়াই ঠাকুর (শ্রীবড় ঠাকুর) ছিলেন আরাকানের একজন মন্ত্রী। আরাকানের রাজা নরপিতজ্ঞি (১৬৩৮-১৬৪৫) বৃদ্ধ বয়সে তার একমাত্র কন্যার অভিভাবকত্বের ভার মাগন ঠাকুরের উপর ন্যস্ত করেন। রাজা নরপিতজ্ঞির মৃত্যুর পর রাজকন্যা থাদোমিন্তা মুখ্য পাটেশ্বরী হলে মাগন ঠাকুর মুখ্যপাত্রের (প্রধানমন্ত্রী) পদমর্যাদা লাভ করেন।
তারই নির্দেশ এবং অনুপ্রেরণায় আলাওল "পদ্মাবতী" কাব্য রচনা করেন।
ওহীদুল আলম

ওহীদুল আলম (জন্ম: ১লা জানুয়ারি, ১৯১১-মৃত্যু: ১৯৯৮) কবি, লেখক ও একজন সাংবাদিক। কথাশিল্পী মাহবুব উল আলম ছিলেন তাঁর জ্যেষ্ঠভ্রাতা।
তিনি ১৯১১ সালের ১লা জানুয়ারি চট্টগ্রাম জেলার হাটহাজারী উপজেলার ফতেয়াবাদ গ্রামে জন্ম গ্রান করেন। তার পিতা মৌলবী নসিহ উদ্দিন ও মাতা আজিমুন্নেসা। ৪ ভাই শমস উল আলম, মাহবুব উল আলম ও দিদারুল আলম, সর্বকনিষ্ঠ ওহীদুল আলম। তিনি ১৯৩৬ সালে চট্টগ্রাম কলেজ থেকে বি.এ. এবং ১৯৪০ সালে ঢাকা টিচার্স ট্রেনিং কলেজ থেকে বি.এড. পাশ করেন।
১৯৩৭ সালে তিনি সীতাকুন্ড হাই স্কুলে শিক্ষকতায় যোগদান করেন। ১৯৪০ সালে তিনি চট্টগ্রাম কলেজিয়েট স্কুলে সাহিত্যিক আবুল ফজলের লিভ ভ্যাকান্সিতে শিক্ষক হিসাবে কাজ করেন। ১৯৪৬ সালে তিনি ইসলামিক ইন্টারমিডিয়েট কলেজে (বর্তমানে সুকারী হাজী মোহাম্মদ মহসীন কলেজ) বাঙলার শিক্ষক হিসাবে যোগ দেন। ১৯৫৮ সালে তিনি চট্টগ্রাম কলেজিয়েট স্কুলে সহকারী শিক্ষক হিসাবে যোগ দেন। ১৯৭১ সালে তিনি চট্টগ্রাম টিচার্স ট্রেনিং কলেজে সুপারিন্টেন্ডেন্ট পদ থেকে অবসর নেন।
১৯৭২ সাল থেকে আমৃত্যু দেশকাল শীর্ষক একটি সাময়িক পত্রিকার সম্পাদক ছিলেন।
চট্টগ্রাম কলেজে অধ্যয়ন কালে ১৯৩২ সালে রাউজান সাহিত্য সম্মেলনে তার সাথে কবি নজরুলের পরিচয় হয় যেখানে তিনি নজরুলকে স্বরচিত কবিতা পড়ে শোনান। নজরুলের ব্যাপক উৎসাহে তিনি কলকাতায় মোহাম্মদী, বুলবুল, নবশক্তি, মুয়াজ্জিন ইত্যাদি পত্রিকায় গল্প লেখা শুরু করেন।
তিনি পাকিস্তান রাইটার্স গিল্ড এর সদস্য ছিলেন।
আলুলা

আলুলা বা বাস্টার্ড উইং বলতে কয়েক প্রজাতির আধুনিক (এবং বিলুপ্ত) পাখির ডানার অন্তঃস্থ অভিক্ষেপ আকারের অতিরিক্ত আরেকটি ছোট ডানাকে বোঝায়। আলুলা শব্দটি লাতিন আর এর অর্থ হচ্ছে "ক্ষুদে ডানা"। মূলত লাতিন "ala" (ডানা) শব্দটির অপভ্রংশ হল আলুলা। প্রজাতিভেদে এটি তিন থেকে পাঁচটি পালক নিয়ে গঠিত। আলুলার পালকগুলোর সন্নিবেশ অনেকটা মূল ডানার মতোই; মূল ডানায় যেমন পালকগুলো অর্ধবৃত্তাকারে সন্নিবেশিত থাকে, আলুলার ক্ষেত্রেও পালকগুলো অর্ধবৃত্তাকারে থাকে।
ওড়ার গতি নিয়ন্ত্রণের কাজে আলুলা ব্যবহৃত হয়। বেশিরভাগক্ষেত্রে গতি রোধ করার জন্য বা অবতরণের জন্য আলুলা ব্যবহৃত হয়। এক্ষেত্রে ডানার বিপরীতে আলুলা মেলে ধরে পাখিরা তাদের গতি নিয়ন্ত্রণ করে। আবার ওড়ার সময় ডানার তুলনায় আলুলা ঈষৎ বাঁকা করে ওড়াকে সহজ ও মসৃণ করা যায়। এর কাজ অনেকটা উড়োজাহাজের স্লেটের মত। সরাসরি ঝাঁপ দেওয়ার সময় আলুলা ডানার সাথে গুটিয়ে রাখা হয়।
ফাঁদ-সীমা পদ্ধতি

ফাঁদ-সীমা পদ্ধতি নির্দিষ্ট কিছু গোত্রের অন্তর্গত নির্দিষ্ট কয়েকটি প্রজাতির পাখির শিকার ধরা বা খাদ্য আহরণের একটি পদ্ধতি। কাঠঠোকরা আর হামিংবার্ডেরা এ পদ্ধতিটি অবলম্বন করে খাদ্য আহরণ করে। এ পদ্ধতিতে পাখিরা একটি নির্দিষ্ট সীমার মধ্যে অবস্থিত বাছাই করা কয়েকটি বৃক্ষ, পুষ্প অথবা স্থানের মধ্যে খাবার অনুসন্ধান করে বেড়ায়।
যেমন হামিংবার্ড মধুর খোঁজে নির্দিষ্ট কিছু ফুলগাছে ঘুরে বেড়ায়, এই গাছগুলো তাদের ফাঁদ-সীমা।
যুগ্ম শব্দ

যুগ্ম শব্দ বা জোড়া শব্দ হলে দুটো আলাদা শব্দ একসঙ্গে পাশাপাশি ব্যবহার করা হয় বিশেষ অর্থ বোঝাবার জন্যে অথবা কোনো অর্থের ওপরে জোর দেবার জন্যে। শুক-সারি হলো যুগ্ম শব্দ বা জোড়া শব্দ। এখানে দুটো শব্দেরই আলাদা অর্থ বর্তমান থেকে পাশাপাশি ব্যবহার করা হয় বিশেষ অর্থে। শুক ও সারি হলো শুক-সারি, কিন্তু এরা সমাসবদ্ধ নয়।
আকাশ পাতাল, আপদ বিপদ, আসমান জমিন, আসা যাওয়া, উত্থান পতন, কচি কাঁচা, কথা বার্তা, কাঁচা মিঠে, কামিনী কাঞ্চন, গ্রহ তারা, চন্দ্র - সূর্য, জোয়ার ভাটা, জীবন মরণ, জীবন মৃত্যু, ঝড়-বৃষ্টি, টাকা পয়সা, ডাকিনি যোগিনী, তাল তমাল, নদী নালা, নন্দী ভৃঙ্গী, নয় ছয়, নাওয়া খাওয়া, বাদ প্রতিবাদ, বিকি কিনি, বেলা অবেলা, ভাঙ্গা গড়া, মান অপমান, মেরে কেটে, মৌন মুখর, রাক্ষস খোক্ষস, রাগ অনুরাগ, রাগ রাগিনী, রাত দিন, লাফ ঝাপ, হংস মিথুন, শাল পিয়াল, শুক সারি, সাঁঝ সকাল, সুখ দুক্ষ, সুর অসুর।
দুটো শব্দ সমাস বদ্ধ হবার পরে একক পদ হিসেবে ব্যবহার করে এবং সেক্ষেত্রে সেই পদ একটা তৃতীয় অর্থ বহন করে যেখানে সমাস বদ্ধ হবার আগের শব্দ দুটোর আলাদা মানে আর বর্তমান থাকে না। সেই মত রবি-কিরণ হলো রবির কিরণ যেখানে সমাস বদ্ধ হবার পরে রবি আর কিরণ এর আলাদা অর্থ বর্তমান থাকে না। সেই ভাবেই বিধূ-মুখী, সূর্য-সাক্ষী, তুষার-ধবল এই ধরনের শব্দগুলো যুগ্ম শব্দ হবে না কারণ এগুলো সমাস বদ্ধ পদ।
বিপরীত লিঙ্গ অর্থে দ্বন্দ্ব সমাস বদ্ধ পদ হলো জায়া ও পতি মিলে দম্পতি। সমাস বদ্ধ হয়ে যাবার পরে দম্পতির একটা তৃতীয় অর্থ দাড়ায় এবং একক পদ হিসেবে ব্যবহৃত হয়। নট ও নটী মিলে হলো নট-নটী যেটা যুগ্ম শব্দ বা নন্দী ও ভৃঙ্গী মিলে নন্দী-ভৃঙ্গী। কিন্তু যিনি রাম তিনি ই কৃষ্ণ সমাস বদ্ধ হবার পরে রামকৃষ্ণ হলে আর যুগ্ম শব্দ থাকে না. কারণ এখানে রামকৃষ্ণ তৃতীয় একজনকে নির্দেশ করছে। জোড়া শব্দ পাশাপাশি ব্যবহৃত কিন্তু সমাস ই বদ্ধ হয় না।
অদল-বদল, জল-টল, খাওয়া-দাওয়া, আদার-বাদার এই ধরনের শব্দ গুলো যুগ্ম শব্দ নয়। এক্ষেত্রে একটা শব্দের কোনো অর্থ থাকে না কিন্তু ধ্বনি গত মিল থাকার জন্যে অন্য অর্থ যুক্ত শব্দ টির সঙ্গে একসঙ্গে ব্যবহৃত হয় বা উচ্চারিত হয়। এগুলোকে অনুকারী শব্দ বলে।
মেঘে
ষষ্ঠ জর্জ

ষষ্ঠ জর্জ (, জন্ম: ১৪ ডিসেম্বর, ১৮৯৫ - মৃত্যু: ৬ ফেব্রুয়ারি, ১৯৫২) যুক্তরাজ্যের রাজাসহ ব্রিটিশ উপনিবেশগুলোর সম্রাট ছিলেন। তিনি তার জ্যেষ্ঠ ভ্রাতা অষ্টম এডওয়ার্ডের অস্বীকৃতিজনিত কারণে রাজা হিসেবে স্থলাভিষিক্ত হন। ১১ ডিসেম্বর, ১৯৩৬ সালে রাজ্যাভিষেক ঘটিয়ে মৃত্যু-পূর্ব পর্যন্ত নিজ দায়িত্ব পালন করেন। মৃত্যু পরবর্তীকালে রাজ্যভার অর্পিত হয় তারই সুযোগ্যা জ্যেষ্ঠা কন্যা রাণী দ্বিতীয় এলিজাবেথের কাঁধে।
তার পুরো নাম আলবার্ট ফ্রেডেরিক আর্থার জর্জ। কিন্তু জনসমক্ষে ও বিশ্বব্যাপী ষষ্ঠ জর্জ নামেই তিনি পরিচিত।
তার প্রপিতামহী রাণী ভিক্টোরিয়ার শাসনামলে তিনি জন্মগ্রহণ করেন। তিনি সম্রাট পঞ্চম জর্জ, ডিউক অব ইয়র্কের দ্বিতীয় পুত্র সন্তান ছিলেন। রাজা পঞ্চম জর্জ ছিলেন রাজা সপ্তম এডওয়ার্ড এবং রাণী আলেকজান্দ্রার ২য় সন্তান। তার মা ডাচেস অব ইয়র্ক (পরবর্তীতে রাণী মেরি) ছিলেন ফ্রান্সিস, ডিউক অব টেক এবং ডাচেস অব টেকেরে জ্যেষ্ঠা সন্তান ও একমাত্র কন্যা। দ্বিতীয় পুত্র হওয়ায় স্বাভাবিকভাবেই ষষ্ঠ জর্জ রাজ্যের শাসনভার গ্রহণের জন্যে প্রস্তুত ছিলেন না। শৈশবের অধিকাংশ সময়ই তিনি জ্যেষ্ঠ ভ্রাতা এডওয়ার্ডের ছত্রচ্ছায়ায় ব্যয় করতেন। প্রথম বিশ্বযুদ্ধকালীন সময়ে তিনি রাজকীয় নৌবাহিনী এবং রাজকীয় বিমানবাহিনীতে কর্মরত ছিলেন। বিশ্বযুদ্ধের পর তিনি জনসমক্ষে হাজির হন। ১৯২৩ সালে এলিজাবেথ বোয়েজ-লিওন নামীয় এক রমণীর পাণিগ্রহণ করেন। তাদের সংসারে এলিজাবেথ এবং মার্গারেট নামীয় দুই কন্যা সন্তান রয়েছে।
ফুসফুসের ক্যান্সারে আক্রান্ত হয়ে রাজা ৬ষ্ঠ জর্জের দেহাবসান ঘটেছিল।
১৯৩৬ সালে পিতার মৃত্যুর পর ৮ম এডওয়ার্ড সিংহাসনে আরোহণ করেন। কিন্তু পরবর্তীতে ঐ বছরই ওয়ালিস সিম্পসন নামীয় আমেরিকার এক তালাকপ্রাপ্তা রমণীর সাথে সংসার করার ইচ্ছা পোষণ করলে তার পরিবর্তে ৬ষ্ঠ জর্জ ক্ষমতাভার গ্রহণ করতে বাধ্য হন। ব্রিটিশ প্রধানমন্ত্রী স্ট্যানলি বল্ডুইন এডওয়ার্ডকে পরামর্শ দিয়েছিলেন যে রাজনৈতিক এবং ধর্মীয় কারণে তিনি মিসেস সিম্পসনকে বিয়ে করতে পারেন না। কিন্তু সিম্পসনকে বিয়ে করার ফলে সৃষ্ট সমস্যার সমাধানে জর্জ হাউজ অব উইন্ডসরে তৃতীয় সম্রাট হিসেবে আবির্ভূত হন।
৬ষ্ঠ জর্জের কণ্ঠস্বরে সমস্যা ছিল যা তোতলামি নামে পরিচিত। এরফলে তিনি রাজকীয় অনেক জনগুরুত্বপূর্ণ অনুষ্ঠানে অংশগ্রহণসহ বিভিন্ন কর্মকাণ্ডে সংশ্লিষ্ট হতে পারেননি। "লিওনেল লগ" নামীয় বিখ্যাত অস্ট্রেলিয়ান কণ্ঠস্বর এবং ভাষা চিকিৎসকের তত্ত্বাবধানে তার এ সমস্যা দূরীভূত হয়।
১১ ডিসেম্বর, ১৯৩৬ সালে ষষ্ঠ জর্জ সিংহাসনে আরোহণ করেন। একই দিনে আইরিশ ফ্রি স্টেট তাদের সংবিধান থেকে ব্রিটিশ সম্রাট পদবীটি বাতিল করে দেয়। তার শাসনামলে ব্রিটিশ সাম্রাজ্য ভেঙ্গে পড়ে এবং কমনওয়েলথভূক্ত দেশসমূহ স্বাধীনতা লাভ করে। ক্ষমতায় আরোহণের তিন বছর পর আইরিশ ফ্রি স্টেট ব্যতীত অন্যান্য ব্রিটিশ সাম্রাজ্যভূক্ত উপনিবেশ এবং কমনওয়েলথভূক্ত দেশসমূহ নাজি জার্মানির বিরুদ্ধে যুদ্ধে জড়িয়ে পড়ে। পরবর্তী দুই বছরে ইতালি এবং জাপানের বিরুদ্ধেও যুদ্ধে অংশগ্রহণ করে। ব্রিটেন এবং তার মিত্ররা অবশ্যম্ভাবী জয়লাভ করে। মার্কিন যুক্তরাষ্ট্র এবং সোভিয়েত ইউনিয়ন বিশ্ব রাজনীতিতে বৈশ্বিক শক্তি হিসেবে উদিত হয় ও ব্রিটিশ সাম্রাজ্য স্থবির হয়ে পড়ে।
তিনি ভারতীয় উপমহাদেশের সর্বশেষ সম্রাট ছিলেন। পাশাপাশি কমনওয়েলথভূক্ত দেশসমূহের প্রথম রাষ্ট্রপ্রধান ছিলেন।
কালো সোমবার (১৯৮৭)

কালো সোমবার () হচ্ছে বিশ্ব-ব্যাপী শেয়ার বাজার-এর ধ্স সম্পর্কিত প্রচলিত বহুল-ব্যবহৃৎ ও সবচেয়ে পরিচিত শব্দ; যা মূলতঃ ১৯৮৭ সালে বিশ্ব-ব্যাপী সংঘটিত শেয়ারের মূল্য সূচকের ধ্বসকে বোঝায়। এটি হংকং হতে শুরু করে ইউরোপ পেরিয়ে যুক্তরাষ্ট্র হয়ে অস্ট্রেলিয়া ও নিউজিল্যান্ড পর্যন্ত বিস্তৃত হয়; তবে ভিন্ন সময় অঞ্চলের কারণে অস্ট্রেলিয়া ও নিউজিল্যান্ড অঞ্চলে এটি "কালো মঙ্গলবার" হিসাবে পরিচিত।
১৯৮০'এর দশক-এ বিশ্ব-ব্যাপী শেয়ার বাজারের জনপ্রিয়তা বৃদ্ধি পায় এবং এক-ই সঙ্গে বৃদ্ধি পেতে থাকে এর সূচক-এর মান-ও। এই সময়-এ বিভিন্ন দেশের শেয়ার বাজারে বিভিন্ন-ভাবে মূল্য-সংশোধন করা হলে-ও বিনিয়োগ-কারীদের আগ্রহ এবং বিশ্ব-ব্যাপী অর্থনৈতিক প্রবৃদ্ধি বৃদ্ধির কারণে শেয়ারসমূহের মূল্য উত্তরোত্তর বৃদ্ধি পেতে থাকে।
১৯৮৭ সালের ১৯ অক্টোবর বিশ্ব-ব্যাপী শেয়ার বাজারে এক অভাবনীয় ধ্বস নামে; যা মূলত হংকং-এর শেয়ার বাজার হেংসেং থেকে শুরু করে আন্তর্জাতিক তারিখ রেখা বরাবর পশ্চিম দিকে ধেয়ে ইউরোপকে আঘাত করে মার্কিন যুক্তরাষ্ট্রেও ব্যাপক ধ্স নামায়। ডো জনস্ শিল্প গড় সূচক এক-দিন সর্বোচ্চ ৫০৮.৩২ পয়েন্টে (১,৭৩৮.৭৪ থেকে) নামিয়ে দেয়; শতকরা হিসাবে যা ২২.৬১ ভাগ হ্রাস পায়।
১৯৮৭ সালের ১৯ অক্টোবর হংকং-এ হয় ধ্বস-এর সূচনা, সূচক পড়ে যায় ৪৫.৫%। ধেয়ে চলে তা আন্তর্জাতিক তারিখ রেখা বরাবর পশ্চিম দিকে। সামান্য ধরাশয়ী হয় এশিয়া এবং পূর্ব ইউরোপ। কিন্তু পশ্চিম ইউরোপ থেকে আবার শুরু হয় ধ্বংস-লীলা; প্রধান শিকার স্পেন(৩১%) এবং যুক্তরাজ্য (২৬.৪%)। ধ্বস না-থেমে এগিয়ে চলে যুক্তরাষ্ট্র অভিমূখে এবং ধ্বস নামায় ২২.৬% আর কানাডায় (২২.৫%)। এরপর-ও তা না-থেমে ছুটে চলে এবং চূড়ান্তভাবে ধ্বসিয়ে দেয় অস্ট্রেলিয়া (৪১.৮) আর নিউজিল্যান্ডের (৬০%) বাজারকে(ব্লাক টুইজ'ডে)!!! আর এসব বাজার পুনরায় ব্লাক মান'ডে-এর পূর্বের অবস্থায় আসতে বেশ কয়েক বছর সময় নেয়; যেমনঃ কানাডা-তে প্রায় আড়াই বছর লেগে যায়!
বিশ্ব-ব্যাপী পুরো অক্টোবর মাস জুড়ে চলা এই ধ্বস-এ সবচেয়ে কম-ক্ষতিগ্রস্ত হয় অস্ট্রিয়ান শেয়ার বাজার (১১.৪%)এবং সর্বোচ্চ হংকং (৪৫.৮%)। বিশ্বের প্রদান ২৩ টি শিল্পোন্নত দেশের মধ্যে ১৯ টি দেশের ক্ষেত্রেই দেখা গেছে যে সূচক ২০%-এর-ও বেশি পড়ে গেছে এই-সময়ে!
১৯৮০'এর দশক-এ বিশ্ব-ব্যাপী শেয়ার বাজারে বিনিয়োগ করার হার বৃদ্ধি পায় এবং সেই সঙ্গে নতুন নতুন কোম্পানী যুক্ত হতে থাকে এখানে। ফলে বৃদ্ধি পেতে থাকে এর সূচক-এর মান-ও। দ্বিতীয় বিশ্বযুদ্ধের পর হতে ১৯৮৭ সালের মধ্যে নিউ ইয়র্ক-এ শেয়ার বাজার ২৩ গুন বেশি আয় করে এবং এই সময়-এ ১৪.৫ গুন মূল্য বৃদ্ধি ঘটে।
বিভিন্ন দেশের শেয়ার বাজারে এই প্রতিক্রিয়া দেখা গেলে-ও এর-মূল কারণ আজও অজ্ঞাত। প্রধান যে-সব কারণ এই ক্ষেত্র ধারণা করা হয় তার মধ্যে রয়েছেঃ
আবদুল হক চৌধুরী

আবদুল হক চৌধুরী (জন্ম: ২৪ আগস্ট, ১৯২২ - মৃত্যু: ২৬ অক্টোবর, ১৯৯৪) চট্টলবিদ নামে পরিচিত ইতিহাসবিদ। তিনি আব্দুল করিম সাহিত্যবিশারদের অনুসারি ছিলেন। তিনি চট্টগ্রাম, সিলেট এবং আরাকানের ইতিহাস সম্পর্কে গবেষণা করে খ্যাতি অর্জন করেন। ইতিহাসবিদ হিসেবে তার কাজের স্বীকৃতিস্বরূপ তাকে একুশে পদক দেয়া হয়। আবদুল হক চৌধুরীর স্মৃতি রক্ষার্থে গনপ্রজাতন্ত্রী বাংলাদেশ সরকারের সংস্কৃতিবিষয়ক মন্ত্রণালয় কর্তৃক নোয়াজিষপুরে স্মৃতিকেন্দ্র ও সংগ্রহশালা নির্মানাধীণ।
তিনি ১৯২২ সালের ২৪ আগস্ট চট্টগ্রাম জেলার রাউজান উপজেলার নোয়াজিষপুর গ্রামে জন্মগ্রহণ করেন। তিনি রাউজান হাইস্কুলে অষ্টম শ্রেণী পর্যন্ত অধ্যয়ন করেন। পরবর্তীতে তার পিতার মৃত্যুর পর বিষয় সম্পত্তির ঝামেলায় জড়িয়ে পরায় আনুষ্ঠানিক লেখাপড়ার ইতি ঘটে তার। ১৯৪২ খ্রিস্টাব্দ থেকে ১৯৪৮ খ্রিস্টাব্দ পর্যন্ত তিনি নোয়াজিষপুর প্রাথমিক বিদ্যালয়ে শিক্ষকতা করেন।প্রথীতযশা এই গবেষক "চন্দ্রাবতী" কাব্যের রচয়িতা কবি কোরেশী মাগণ-এর সপ্তম অধস্তন পুরুষ। তার পিতা আলহাজ্জ্ব সরফুদ্দিন ইঞ্জিনিয়ার রেঙ্গুন পোর্ট কমিশন-এ ইঞ্জিনিয়ার হিসেবে কর্মরত ছিলেন।
তিনি চট্টগ্রাম অঞ্চলের ইতিহাস চর্চায় অভূতপুর্ব অবদান রাখেন। আমৃত্যু তিনি চট্টগ্রাম বিশ্ববিদ্যালয় জাদুঘরের ট্রাস্টিবোর্ডের সদস্য ছিলেন।
আগে মনে করা হত চট্টগ্রাম পানিতে নিমজ্জিত ছিল এবং এই অঞ্চলের বিশেষ কোন ইতিহাস নেই। কিন্তু আব্দুল হক চৌধুরী প্রমাণ করেছিলেন চট্টগ্রামের সুপ্রাচীনকালের ইতিহাস। ছোটবেলা থেকেই পুঁথি সংগ্রহে তাঁর তুমুল আগ্রহ ছিল। এখান থেকেই মূলত চট্টগ্রামের ইতিহাস নিয়ে তার আগ্রহ শুরু হয়। তিনি তার জন্মস্থান রাউজানের পার্শবর্তী উপজেলা যেমন হাটহাজারী, ফটিকছড়ি ইত্যাদি অঞ্চল নিয়েও গবেষণা করেন। চট্টগ্রামের নামের উৎপত্তির সবরকম উৎস তিনি তার লেখায় তুলে ধরেছিলেন।
আবদুল হক চৌধুরী রচিত “ চট্টগ্রামের ইতিহাস” প্রসঙ্গ (১ম ও ২য় খণ্ড) এবং চট্টগ্রামের সমাজ ও সংস্কৃতি” গ্রন্থ দুটি চট্টগ্রাম বিশ্ববিদ্যালয়ের সমাজতত্ত্ব বিভাগের সহায়ক গ্রন্থ হিসেবে পাঠ্যক্রমভুক্ত। তার রচনা দেশে বিদেশে লাভ করেছে অনেক খ্যাতি এবং সম্মাননা।
গবেষণা পত্রিকায় প্রকাশিত প্রবন্ধঃ
প্রকাশিত প্রবন্ধঃ কবি শ্রীমতী রহিমুন্নিসার সময়কাল বিচার।
প্রকাশিত প্রবন্ধঃ বারভূঁইয়া ঈশা খান সম্পর্কে নতুন তথ্য।
ডঃ আহম্মদ শরীফকে লিখিত পত্রাবলী প্রকাশিত।
তাঁর জীবন, কর্ম ও গবেষণা সংক্রান্ত প্রকাশিত গ্রন্থাবলীঃ
সম্পাদনায়ঃ অমিত চৌধুরী, চট্টগ্রাম।
প্রকাশকালঃ ৩০/০৯/৯৫
সম্পাদকঃ ডঃ মুহম্মদ মজির উদ্দিন মিয়া।
ডঃ তশিকুল ইসলাম।
প্রকাশকঃ বাংলা একাডেমী, ঢাকা।
প্রকাশকালঃ সেপ্টেম্বর, ১৯৯৬
ডাঃ আবদুল করিম।
প্রকাশকঃ বাংলা একাডেমী, ঢাকা।
প্রকাশকালঃ ফেব্রুয়ারি, ১৯৯৮।
আবদুল হক চৌধুরী রচনাবলীঃ
প্রখ্যাত ইতিহাসবিদ, চট্টগ্রাম বিশ্ববিদ্যালয়ের প্রাক্তন উপাচার্য ও প্রফেসর ইমেরিটাস ডঃ আবদুল করিমের সম্পাদনায় “আবদুল হক চৌধুরী রচনাবলী” এর প্রথম খণ্ড ইতোমধ্যে বাংলা একাডেমী থেকে প্রকাশিত হয়েছে। দ্বিতীয় ও তৃতীয় খণ্ড প্রকাশের অপেক্ষায়।
১৯৭১ সালে মহান জাতীয় মুক্তিযুদ্ধে মুক্তিযোদ্ধাদের আশ্রয় প্রদান, খাদ্য ও অর্থ সহায়তা প্রদান ও প্রত্যক্ষভাবে জড়িত থাকার দায়ে এই মহান মানুষটি ১৯৭১ সালের আগস্ট মাসের ১১ তারিখ পাক বাহিনীর হাতে তার তৃতীয় পুত্রসহ গ্রেফতার এবং নির্মমভাবে নির্যাতিত হন। পরবর্তীতে তিনি জামিনে মুক্তিলাভ করেন।
১৯৯৪ সালের ২৬ অক্টোবর, চট্টগ্রামে তার মৃত্যু হয়।
মোহাম্মদ বিলাল উদ্দিন

মো. বিলাল উদ্দিন (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
মো. বিলাল উদ্দিনের জন্ম জামালপুর জেলার সদর উপজেলার নরুন্দি ইউনিয়নের নরুন্দি গ্রামে। তাঁর বাবার নাম ছাবেদ আলী সরকার এবং মায়ের নাম জায়তুন নেছা। তাঁর স্ত্রীর নাম জুবেদা খাতুন। তাঁদের তিন মেয়ে, দুই ছেলে।
মো. বিলাল উদ্দিন চাকরি করতেন পাকিস্তানি সেনাবাহিনীতে। ১৯৭১ সালে কর্মরত ছিলেন চট্টগ্রাম ইস্ট বেঙ্গল রেজিমেন্টাল সেন্টারে (ইবিআরসি)। ২৫ মার্চ রাতে পাকিস্তানি সেনাবাহিনীর বালুচ রেজিমেন্ট ইবিআরসিতে আক্রমণ করে। সে সময় তাঁরা নিরস্ত্র অবস্থায় ঘুমিয়ে ছিলেন। পাকিস্তান সেনাবাহিনীর আক্রমণে ইবিআরসিতে অবস্থানরত বেশির ভাগ নিহত হন। অল্পসংখ্যক বেঁচে যান। তিনি বেঁচে যান এবং পালিয়ে যেতে সক্ষম হন। পরে ভারতে গিয়ে মুক্তিযুদ্ধে যোগ দেন। ১১ নম্বর সেক্টরে পর্যবেক্ষক হিসেবে দায়িত্ব পালন করেন।
১৯৭১ সালের সেপ্টেম্বর মাসে শেরপুরের নালিতাবাড়ির মরিচপুরানে এলাকায় মুক্তিবাহিনীর ১১ নম্বর সেক্টরে অবস্থানরত মো. বিলাল উদ্দিন খবর পেলেন, পাকিস্তানি সেনাবাহিনী ও তাদের সহযোগীরা তাঁর এলাকায় ব্যাপক অত্যাচার-নির্যাতন চালাচ্ছে। পরে আরও কয়েক দিন তিনি একই খবর পেলেন। এরপর নিজেকে স্থির রাখতে পারলেন না। সিদ্ধান্ত নিলেন, নিজ গ্রামবাসীকে সাহস জোগাতে তিনি তাঁর নিজ এলাকায় যাবেন। তারপর একদিন মো. বিলাল উদ্দিন দিনের বেলা ভারতের ঢালু থেকে রওনা হলেন। তাঁর সঙ্গে ৩৫ থেকে ৩৬ জন মুক্তিযোদ্ধা। তাঁদের দলনেতা তিনি। তাঁদের কাছে অস্ত্র বলতে স্টেনগান, রাইফেল আর হ্যান্ড গ্রেনেড। ভারী কোনো অস্ত্র নেই। সীমান্ত পেরিয়ে মো. বিলাল উদ্দিন সহযোদ্ধাদের নিয়ে এগিয়ে যাচ্ছেন। কোথাও মানুষজন নেই। পথে পড়ল বিরাট এক খোলা ময়দান। হঠাৎ তাঁরা দেখতে পেলেন, সেই খোলা ময়দানের ভেতর কয়েকটি গরুর গাড়ি। সঙ্গে একদল পাকিস্তানি সেনা ও রাজাকার। গাড়িতে নানা জিনিসপত্র। পাকিস্তানি সেনারাও হয়তো তাঁদের দেখতে পেয়েছে। আচমকা শত্রুর সামনে পড়ে ভ্যাবাচ্যাকা মুক্তিযোদ্ধারা। তাঁরা মাত্র প্রশিক্ষণ শেষ করেছেন। যুদ্ধে অংশ নেননি। একমাত্র মো. বিলাল উদ্দিন পেশাদার সৈনিক। তবে তিনিও রেকি (পর্যবেক্ষণ) দলের সদস্য। সরাসরি যুদ্ধ না করে ছদ্মবেশে দেশের ভেতরে রেকি করেন। পাকিস্তানি সেনা ও রাজাকাররা তাঁদের দিকে এগিয়ে আসছে। মুক্তিযোদ্ধারা নিরাপদ আশ্রয়ে যাওয়ার জন্য উদগ্রীব। মো. বিলাল উদ্দিন মনোবল হারালেন না। তবে তিনি দ্বিধাগ্রস্ত; সরাসরি যুদ্ধে লিপ্ত হবেন কি না, সিদ্ধান্ত নিতে পারছেন না। শেষে সহযোদ্ধাদের বাঁচাতে সিদ্ধান্ত নিলেন সরাসরি যুদ্ধ না করার। সহযোদ্ধাদের বললেন, তিনি একাই পাকিস্তানিদের মোকাবিলা করবেন। তখন তাঁর সহযোদ্ধারা নিরাপদ স্থানে সরে যাবেন। তারপর পাকিস্তানি সেনা ও রাজাকাররা কাছাকাছি আসামাত্র তিনি তাঁর অস্ত্র দিয়ে গুলি করতে থাকেন। পাকিস্তানিরাও পাল্টা গুলি শুরু করে। মো. বিলাল উদ্দিন ছিলেন গাছের আড়ালে ও নিরাপদ স্থানে। আর পাকিস্তানি সেনা ও রাজাকারেরা খোলা মাঠে। গুলি বিনিময়ে পাকিস্তানি সেনা ও রাজাকার বেশ কয়েকজন হতাহত হলো। এরপর তিনি দ্রুত ওই এলাকা থেকে সরে পড়েন। তাঁর সহযোদ্ধারা আগেই সরে পড়েছেন।
পক্ষিবিজ্ঞানের ইতিহাস

পক্ষীবিজ্ঞান বা পক্ষীবিদ্যা জীববিজ্ঞানের একটি শাখা যেটি শুধুমাত্র পাখি এবং পাখি সম্পর্কিত বিভিন্ন বিষয়াদি নিয়ে গবেষণা ও অধ্যয়নের কাজে ব্যবহৃত হয়। বহু বছর ধরে মানুষ পাখি নিয়ে গবেষণা করছে। পরিবেশবিজ্ঞান, শারীরতত্ত্ব, শারীরবৃত্ত, জীবাশ্মবিজ্ঞান, বিবর্তনীয় জীববিজ্ঞান, অণুজীববিজ্ঞান ইত্যাদির সাথে পক্ষীবিজ্ঞান ওতপ্রোতভাবে জড়িত এবং বিজ্ঞানের এসব শাখার উন্নয়নের সাথে সাথে পক্ষীবিজ্ঞানেরও প্রভূত উন্নতি সাধিত হয়েছে।
পক্ষীবিজ্ঞানের প্রাথমিক দিকে পাখিদের ছবি আঁকা হত আর সেসব ছবির সংগ্রহ থেকে খুব কম পরিমানের বই-পুস্তক প্রকাশিত হত। আধুনিককালে প্রকাশনা ও আলোকচিত্রের ক্ষেত্রে ব্যাপক প্রযুক্তিগত উন্নয়ন সাধিত হয়েছে। ফলে পাখি বিষয়ে অসংখ্য তথ্যসম্বৃদ্ধ ও আলোকচিত্রবহুল গ্রন্থ প্রকাশ করা সম্ভব হয়েছে। পক্ষীবিজ্ঞানের গ্রন্থগত উন্নয়ন হওয়ায় বিশ্বব্যাপী পাখি নিয়ে নাড়াচাড়া একটি সহজলভ্য শখে পরিণত হয়েছে।
প্রাচীন যুগ থেকেই মানুষের সাথে পাখপাখালির নিবিড় সম্পর্ক রয়েছে। ইসরায়েলের প্রস্তর যুগের এক কুঁড়েঘরে ৮০টিরও বেশি প্রজাতির পাখির হাড় খুঁজে পাওয়া গেছে। প্রাচীন গুহাচিত্রগুলোতে পাখির চিত্র পাখির প্রতি তখনকার মানুষের আগ্রহের ব্যাপারটি টের পাওয়া যায়। প্রাচীন যুগে মানুষের সাথে পাখির সম্পর্ক ছিল আসলে খাদ্য-খাদকের সম্পর্ক।
অ্যারিস্টটল পাখিদের প্রথম বৈজ্ঞানিক তালিকা করেন। তাঁর তালিকায় ১৭০টি প্রজাতি স্থান পেয়েছিল। পরবর্তীকালে প্লিনি তাঁর "ইস্তোরিয়া নাতুরালেস" গ্রন্থে অন্যসব প্রাণীর সাথে পাখিরও বিবরণ প্রদান করেন।
কুমার ধর্মসেনা

কুমার ধর্মসেনা (; জন্ম: ২৪ এপ্রিল, ১৯৭১) শ্রীলঙ্কার কলম্বোয় জন্মগ্রহণকারী শ্রীলঙ্কা ক্রিকেট দলের সাবেক ক্রিকেটার। বর্তমানে তিনি আন্তর্জাতিক ক্রিকেটে আম্পায়ার হিসেবে দায়িত্ব পালন করছেন। ১৯৯৬ সালের বিশ্বকাপ ক্রিকেট জয়ী শ্রীলঙ্কা দলের খেলোয়াড় ছিলেন। তার ডাক নাম আনডুয়ান, তার পুরো নাম "হেন্ডুনেতিগ দীপ্তি প্রিয়ন্থা কুমার ধর্মসেনা"।
বছরের সেরা আম্পায়ার হিসেবে তিনি ২০১২ সালের আইসিসি পুরস্কার লাভ করেন।
কিশোর বয়সে নালন্দা কলেজ কলম্বোতে থাকা অবস্থায় ক্রিকেট খেলায় অংশগ্রহণের মাধ্যমে ক্রীড়াজীবনের সূচনা ঘটে ধর্মসেনার। তিনি ডানহাতি ব্যাটসম্যান এবং ডানহাতি অফ ব্রেক বোলার ছিলেন। আন্তর্জাতিক ক্রিকেটে তার প্রথম অভিষেক ঘটে ১৯৯৩ সালে দক্ষিণ আফ্রিকার বিরুদ্ধে।
তার বোলিংয়ের ভঙ্গীমাই তাকে একদিনের খেলার উপযোগী করে তোলে। সাম্প্রতিক সময়ে তিনি ভাল ব্যাটসম্যানেরও পরিচয় দিয়েছিলেন। কিন্তু ১৯৯৮ সালে আইসিসি কর্তৃপক্ষ সন্দেহজনক বোলিং ভঙ্গীমার দরুন ডেকে পাঠায় তাকে। জুলাই, ২০০০ সালে বিষয়টি নিষ্পত্তি হওয়ায় তিনি দলে ঠাঁই পেয়েছেন কিন্তু পরবর্তীকালে খুব কম সময়ই তাকে টেস্ট ক্রিকেট খেলতে দেখা গিয়েছিল।
১৯৯৩ সালে ধর্মসেনা ৫৯তম ক্রিকেটার হিসেবে দক্ষিণ আফ্রিকা দলের বিরুদ্ধে কলম্বোর সিংহলীজ স্পোর্টস ক্লাবে টেস্ট ক্রিকেট খেলতে নামেন।
২০০৬ সালে ক্রিকেট জীবন থেকে অবসর নেন। এরপর তিনি আম্পায়ারের তালিকায় নাম লেখান। ২০১১ সালের বিশ্বকাপ ক্রিকেটে আম্পায়ারিত্ব করেন। একই বছর তিনি আইসিসি আম্পায়ারের এলিট প্যানেলে অন্তর্ভুক্ত হন।
১৬ আগস্ট, ২০১২ তারিখে লর্ডসে অনুষ্ঠিত ইংল্যান্ড বনাম দক্ষিণ আফ্রিকার মধ্যকার ৩ টেস্ট সিরিজের চূড়ান্ত টেস্টে রড টাকার তৃতীয় আম্পায়াররূপে দায়িত্ব পালনকালে খুবই বিতর্কিত সিদ্ধান্ত দেন। ইংরেজ বোলার স্টিভেন ফিন জাক ক্যালিসের বিরুদ্ধে লেগ সাইডে ক্যাচের মাধ্যমে আউটের আবেদন জানালে আম্পায়ার হিসেবে তিনি নট আউট ঘোষণা দেন। পরবর্তীতে ইংল্যান্ড ক্রিকেট দল সিদ্ধান্তের বিরুদ্ধে পুণর্বিবেচনার আবেদন জানালে রড টাকার আউট হিসেবে ঘোষণা করেন; কিন্তু তিনি ক্যালিস কর্তৃক ব্যাটের নীচ থেকে হাতের সংস্পর্শ না থাকার বিষয়টি বিবেচনায় আনেননি।
জর্জ শ'

জর্জ শ' (১০ ডিসেম্বর, ১৭৫১-২২ জুলাই, ১৮১৩) একজন ইংলিশ উদ্ভিদবিজ্ঞানী ও প্রাণিবিজ্ঞানী।
জর্জ শ' ১৭৫১ সালে ইংল্যান্ডের বাকিংহ্যামে জন্মগ্রহণ করেন। ১৭৭২ সালে অক্সফোর্ডের ম্যাগডালিন হল থেকে তিনি এম এ ডিগ্রি অর্জন করেন। চিকিৎসক হিসেবে তিনি তার কর্মজীবন শুরু করেন। ১৭৮৬ সালে তিনি অক্সফোর্ড বিশ্ববিদ্যালয়ের উদ্ভিদবিজ্ঞান বিভাগের সহকারী অধ্যাপক হিসেবে যোগ দেন। ১৭৮৮ সালে প্রতিষ্ঠিত লিনিয়ান সোসাইটির অন্যতম প্রতিষ্ঠাতা জর্জ শ'। ১৭৮৯ সালে তিনি রয়েল সোসাইটির ফেলো নির্বাচিত হন।
১৭৯১ সালে শ' ব্রিটিশ মিউজিয়ামের প্রাকৃতিক ইতিহাস বিভাগের সহকারী রক্ষক হিসেবে যোগ দেন। ১৮০৬ সালে তিনি প্রধান রক্ষক অ্যাডওয়ার্ড হুইটেকার গ্রে'র স্থলাভিষিক্ত হন। তিনি লক্ষ্য করেন, ব্রিটিশ মিউজিয়ামে হান্স স্লোনের দান করা অধিকাংশ নমুনাই বেশ খারাপ অবস্থায় রয়েছে। তিনি সেগুলো রক্ষা করার চেষ্টা করেন, তবে অধিকাংশক্ষেত্রেই ব্যর্থ হন। আমৃত্যু তিনি জাদুঘরের রক্ষক হিসেবে কর্মরত থাকেন। তার মৃত্যুর পর চার্লস কনিগ তার স্থলাভিষিক্ত হন।
আবদুল মমিন

শহীদ আবদুল মমিন (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
শহীদ আবদুল মমিনের জন্ম কুমিল্লা জেলার চান্দিনা উপজেলার সহিলপুর ইউনিয়নের পিপুইয়া গ্রামে। তিনি অবিবাহিত ছিলেন। তার বাবার নাম আবদুল মোতালেব এবং মায়ের নাম তৈয়বুন নেছা।
আবদুল মমিন ১৯৭১ সালে পড়াশোনা করতেন। কুমিল্লা ভিক্টোরিয়া কলেজের উচ্চমাধ্যমিক ক্লাসের শেষ বর্ষের শিক্ষার্থী ছিলেন। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে এপ্রিল মাসের শেষ দিকে ভারতে যান। প্রশিক্ষণ নিয়ে যুদ্ধ করেন ২ নম্বর সেক্টরে। তিনি বেশ কয়েকটি যুদ্ধে অংশ নেন।
মুক্তিযুদ্ধের চূড়ান্ত পর্যায়ে ঢাকায় আক্রমণের জন্য মুক্তি ও মিত্রবাহিনীর কুমিল্লা জেলার দাউদকান্দির নিয়ন্ত্রণ নেওয়াটা ছিল জরুরি। সামরিক দিক থেকে দাউদকান্দির অবস্থান ছিল অত্যন্ত গুরুত্বপূর্ণ। এ জন্য যৌথ বাহিনীর দুটি দল দাউদকান্দি অভিমুখে অভিযান শুরু করে। একটি দল চৌদ্দগ্রাম-পরিকোট-লাকসাম অক্ষ ধরে যাত্রা রওনা হয়। অপর দল ৫ ডিসেম্বর রাজাপুর-জাফরগঞ্জ-চান্দিনা অক্ষ ধরে যাত্রা শুরু করে। ৭ ডিসেম্বর সকালে তারা জাফরগঞ্জে পৌঁছায়। এখানে যৌথ বাহিনীর সঙ্গে যোগ দেন আবদুল মমিনসহ স্থানীয় গেরিলা মুক্তিযোদ্ধারা। ওই দিনই তারা পাকিস্তান সেনাবাহিনীর ইলিয়টগঞ্জের প্রতিরোধ ভেঙে চান্দিনার বেশির ভাগ অংশের নিয়ন্ত্রণ নেন। এরপর যৌথ বাহিনী অগ্রসর হয় দাউদকান্দির দিকে। আর আবদুল মমিনসহ স্থানীয় মুক্তিযোদ্ধারা থাকেন ইলিয়টগঞ্জের প্রতিরক্ষায়। ১৩ ডিসেম্বর দাউদকান্দিতে যৌথ বাহিনী ও পাকিস্তান সেনাবাহিনী; দুই পক্ষের মধ্যে গুলিবিনিময় ও আক্রমণ, পাল্টা আক্রমণ চলতে থাকে। এ দিন পাকিস্তান সেনাবাহিনীর বিচ্ছিন্ন একটি অংশ হঠাৎ ইলিয়টগঞ্জের দিকে অগ্রসর হওয়ার চেষ্টা করে। আবদুল মমিনরা পাকিস্তান সেনাবাহিনীর ওই দলকে সাহসিকতার সঙ্গে প্রতিহত করেন। এদিকে ইলিয়টগঞ্জে মুক্তিযোদ্ধারা আক্রান্ত হয়েছেন শুনে দাউদকান্দিতে অবস্থানরত মিত্রবাহিনীর একটি অংশ ইলিয়টগঞ্জে এগিয়ে এসে গোলাগুলি করতে থাকে। গোলন্দাজ দলও গোলাবর্ষণ শুরু করে। মিত্রবাহিনীর এই গোলা এসে পড়ে মুক্তিযোদ্ধাদের ওপর। এতে আবদুল মমিন ও তার সহযোদ্ধারা পড়েন চরম সংকট ও বিভ্রান্তিতে। তারা প্রথমে মনে করেছিলেন পাকিস্তান সেনাবাহিনী তাদের আক্রমণ করেছে। সে জন্য তারা নিজেদের প্রতিরক্ষা অবস্থানে থেকে পাল্টা আক্রমণের প্রস্তুতি নিতে থাকেন। পরে জানতে পারেন মিত্রবাহিনী গোলাগুলি বর্ষণ করছে। তখন তারা নিজেদের জীবন বাঁচাতে ছোটাছুটি করে নিরাপদ আশ্রয়ে যাওয়ার চেষ্টা করেন। আবদুল মমিন যেখানে ছিলেন, সেখানে পাশেই ছিল একটি বড় ডোবা। তিনি সেই ডোবাকে নিরাপদ ভেবে সেখানে যাওয়ার সময় গোলার স্প্লিন্টার এসে লাগে তার শরীরে। গুরুতর আহত হয়ে তিনি গড়িয়ে পড়েন ডোবার পানিতে। তখন সেখানে আর কেউ ছিল না। একটু পর নিভে যায় তার জীবনপ্রদীপ। সেদিন আবদুল মমিনের সহযোদ্ধারা সবাই নিজেদের জীবন বাঁচাতে সক্ষম হলেও তিনি শহীদ হন। তবে সহযোদ্ধা কয়েকজন আহত হন। অবস্থা স্বাভাবিক হলে তার সহযোদ্ধারা একত্র হন। তখন তাকে না পেয়ে তারা খুঁজতে শুরু করেন। পরে ওই ডোবায় গিয়ে তাকে পান। এরপর সহযোদ্ধারা আবদুল মমিনের মরদেহ উদ্ধার করে পাঠিয়ে দেন বাড়িতে। ওই এলাকাতেই ছিল তার গ্রামের বাড়ি। তাকে সমাহিত করা হয় পারিবারিক কবরস্থানে।
পূর্ব ভারতীয় দ্বীপপুঞ্জ

ভারতীয় উপমহাদেশ বা দক্ষিণ এশিয়া, দক্ষিণ-পূর্ব এশিয়া, তৎসংলগ্ন দ্বীপসমূহ ও ওশেনিয়ার দ্বীপসমূহকে সম্মিলিতভাবে পূর্ব ভারতীয় দ্বীপপুঞ্জ বা ইস্ট ইন্ডিজ বলা হয়। ষোড়শ শতকের দিকে ইউরোপীয়রা পুরো অঞ্চলটিকে এ নামে ডাকত। ভারতের ও হিমালয়ের উত্তরের দেশ চীন, জাপান ও কোরিয়াকে এ তালিকা থেকে বাদ দেওয়া হয়েছে।
"ইন্ডিজ" শব্দটি এসেছে "ইন্ডিয়া" থেকে। "ইন্ডিয়া" আবার উদ্ভূত হয়েছে আধুনিক সিন্ধু নদ থেকে। প্রাচীনকালে গ্রীকরা পারস্যের পূর্বে অবস্থিত সকল দেশকে ইন্ডিজ নামে ডাকত। খ্রিস্টপূর্ব পঞ্চম শতকে হেরোডোটাসের লেখায় এ বিষয়ে প্রমাণ পাওয়া যায়।
বীচ ভলিবল

বীচ ভলিবল আধুনিক অলিম্পিক ক্রীড়া প্রতিযোগিতার অন্তর্ভুক্ত দলগত ক্রীড়াবিশেষ। এতে দু'টি দল খেলায় প্রতিদ্বন্দ্বিতা করে। বালুকাময় মাঠে প্রতি দলে দুইজন খেলোয়াড়ের অংশগ্রহণে চতুর্ভুজ আকৃতির কোর্টটি একটি জাল দ্বারা সমান দুই অংশে বিভক্ত।
ভলিবল খেলার ন্যায় বীচ ভলিবল খেলারও প্রধান উদ্দেশ্য থাকে বলকে জালের উপর দিয়ে বিপক্ষের সীমানাস্থিত ভূমি স্পর্শ করা। প্রতিপক্ষও আন্তরিকভাবে চেষ্টা করে বলকে ভূমির স্পর্শ থেকে রুখতে। একটি দল বলকে নিজ সীমানায় সর্বাধিক তিনবার স্পর্শ করে প্রতিপক্ষের সীমানায় প্রেরণ করতে পারে। কোর্টের পেছনের অংশে সীমানার বাইরে থেকে সার্ভারের মাধ্যমে বলে আঘাতের মাধ্যমে খেলা শুরু হয়। উভয় দল কর্তৃক বল প্রতিপক্ষের সীমানায় প্রেরণ করে কাবু করার চেষ্টারত থাকে। কোন কারণে বল ভূমিতে স্পর্শ কিংবা সীমানার বাইরে প্রেরণের মাধ্যমে অথবা সঠিকভাবে ফেরত না পাঠালে তা ধারাবাহিকভাবে চলতে থাকে। বীচ ভলিবলের মৌলিক নিয়ম-কানুনগুলো ইনডোর ভলিবলের ন্যায়। বল ভূমিতে স্পর্শের ফলে প্রতিপক্ষ এক পয়েন্ট লাভ করে এবং অপর খেলোয়াড় বলে আঘাতের মাধ্যমে খেলা চালু করবে। এভাবে চারজন খেলোয়াড়ই বলে আঘাতের সুযোগ পায়।
বীচ ভলিবল এবং ইনডোর ভলিবলে কিছু প্রধান পার্থক্য রয়েছে যা নিম্নরূপ:-
১৯২০ সালে মার্কিন যুক্তরাষ্ট্রের ক্যালিফোর্নিয়ার সান্তা মনিকায় বৃহৎ বালুকাময় এলাকায় নির্মল আনন্দলাভের উদ্দেশ্যে বীচ ভলিবল খেলার উৎপত্তি হয়েছে। একটি স্থায়ী জালের ব্যবস্থা করা হয় এবং জনগণও বিনোদনমূলক খেলা হিসেবে এতে অংশগ্রহণ করে। ফলশ্রুতিতে ব্যক্তি উদ্যোগে ক্লাব গড়ে উঠে। ১৯২২ সালের শেষদিকে এগারটি এ ধরনের ক্লাব দেখা যায়। ১৯২৪ সালে প্রথমবারের মতো আন্তঃক্লাব প্রতিযোগিতা অনুষ্ঠিত হয়।
ইনডোর ভলিবলের ন্যায় শুরুর দিকে বীচ ভলিবল খেলায়ও প্রতি দলে কমপক্ষে ছয়জন খেলোয়াড় থাকতো। বর্তমান কালের দুইজন-খেলোয়াড়বিশিষ্ট বীচ ভলিবল খেলার ধারনাটির ব্যুৎপত্তি ঘটে "পল পাবলো জনসন" নামীয় সান্তা মনিকা এথলেটিক ক্লাবের একজন খেলোয়াড়ের মাধ্যমে। ১৯৩০ সালের গ্রীষ্মকালে তিনি ছয়-জন খেলোয়াড়বিশিষ্ট দলের সদস্যদের উপস্থিতির জন্যে অপেক্ষা করছিলেন। কিন্তু তারা আসতে বিলম্ব করায় দুইজন ব্যক্তির উপস্থিতিতেই খেলার সিদ্ধান্ত নেন। পরবর্তীকালে খেলাটি পরিবর্তিত হয়। চিত্তবিনোদনমূলক খেলা হিসেবে এতে আরো খেলোয়াড়ের অংশগ্রহণ ঘটে। বিশ্বব্যাপী খেলার উপযোগী করে নতুন সংস্করণ তৈরী হয়েছে এবং একমাত্র শীর্ষস্থানীয় প্রতিযোগিতায় প্রতি দলে দুইজন খেলোয়াড়ের অংশগ্রহণ থাকে। বর্তমানে এ খেলাটি বিশ্বের সর্বত্র জনপ্রিয়তা অর্জন করেছে।
আন্তর্জাতিক ভলিবল সংস্থা বা এফআইভিবি বীচ ভলিবলসহ ইনডোর ভলিবল এবং ঘাষপূর্ণ মাঠে ভলিবল খেলার আন্তর্জাতিক নিয়ন্ত্রণকারী ক্রীড়া পরিচালনাকারী সংস্থা হিসেবে পরিচিত। এর সদর দফতর সুইজারল্যান্ডের লৌজানে অবস্থিত। বর্তমানে এর সভাপতি হিসেবে রয়েছেন চীনের উই জিঝং।
পিশাচ

পিশাচ (; ) একধরনের আরব্য পুরাণের দানব বা জ্বীন যা মানুষের মৃতদেহ ভক্ষণ করে। এদেরকে সাধারণত অ-মৃত হিসেবে শ্রেণীবদ্ধ করা হয়। পিশাচতত্ত্ব নিয়ে প্রায় সব ধর্মের নিজস্ব মতামত রয়েছে। এই প্রাণী কবরস্থানে বা জনমানবহীন স্থানে বাস করে বলে মনে করা হয়। এখন পর্যন্ত বিদ্যমান প্রাচীনতম সাহিত্যে উল্লেখ রয়েছে পিশাচরা সম্ভবত এক হাজার এবং এক রাত্রি বাঁচে।
পিশাচ শব্দটি আরও ব্যবহৃত হয় এমন ব্যক্তির ক্ষেত্রে যে কোন ভয়ানক কাজ বা অত্যন্ত জঘন্য কোন অপরাধ করে আনন্দ পায়।
আবদুল হক (বীর বিক্রম)

আবদুল হক (জন্ম: অজানা - মৃত্যু: ১৯৮১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে। 
আবদুল হকের জন্ম চট্টগ্রাম জেলার সন্দ্বীপ উপজেলার মুছাপুর গ্রামে। তার বাবার নাম মোহাম্মদ সুকানী এবং মায়ের নাম সাহেরা খাতুন। তার স্ত্রীর নাম খতিজা বেগম। তাদের ছয় ছেলে ও এক মেয়ে।
আবদুল হক চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন প্রথম ইস্ট বেঙ্গল রেজিমেন্টে। এর অবস্থান ছিল যশোর সেনানিবাসে। ৩০ মার্চ তারা ঝাঁপিয়ে পড়েন মুক্তিযুদ্ধে। বৃহত্তর সিলেটের ধলই, এমসি কলেজসহ আরও কয়েক স্থানে সাহসিকতার সঙ্গে যুদ্ধ করেন।
কুড়িগ্রাম জেলার রৌমারীতে। ১৯৭১ সালে রৌমারী থানা (বর্তমানে উপজেলা) মুক্ত ছিল। পাকিস্তান সেনাবাহিনী রৌমারী দখলের জন্য জুলাই মাসের শেষ থেকে একের পর এক আক্রমণ পরিচালনা করে। আগস্ট মাসের প্রথমার্ধে শুধু রৌমারীর একাংশ কোদালকাঠি দখল করতে সক্ষম হয়। এখানে অবস্থান নিয়ে তারা রৌমারী থানাসদর দখলের চেষ্টা করতে থাকে। পাকিস্তান সেনাবাহিনী বারবার আক্রমণ করেও মুক্ত ভূখণ্ড দখল করতে ব্যর্থ হলো। তারা বারবার আক্রমণ করছে একটি কারণে, ১৪ আগস্ট পাকিস্তানের জাতীয় দিবস। এর আগেই মুক্তিবাহিনীর নিয়ন্ত্রণে থাকা এলাকা দখল করে সেখানে পাকিস্তানি পতাকা উত্তোলন করতে হবে। ১৪ আগস্ট পতাকা তোলার স্বপ্ন ভেঙে খানখান হওয়ায় পাকিস্তানি সেনারা মুক্ত এলাকা দখলের জন্য মরিয়া হয়ে ওঠে। এতে মুক্তিবাহিনীর প্রতিরক্ষা অবস্থান কিছুটা নাজুক হয়ে পড়ে। তখন আবদুল হকসহ এক দল নতুন মুক্তিযোদ্ধা সেখানে এসে অবস্থান নেন। ১৬ সেপ্টেম্বর পাকিস্তান সেনাবাহিনী আবার আক্রমণ চালায়। আবদুল হকসহ নতুন মুক্তিযোদ্ধারা যে প্রতিরক্ষা অবস্থানে ছিলেন, সেখানেই পাকিস্তানি সেনারা আক্রমণ করে। এরপর সেখানে তুমুল যুদ্ধ হয়। আবদুল হক ও তার সহযোদ্ধারা বীরত্বের সঙ্গে যুদ্ধ করে পাকিস্তান সেনাবাহিনীকে প্রতিরোধ করেন। পাকিস্তান সেনাবাহিনী ২১, ২৪ ও ২৬ সেপ্টেম্বর আবার সেখানে আক্রমণ করে। এর মধ্যে ২১ ও ২৪ সেপ্টেম্বরের আক্রমণ ছিল ভয়াবহ। বহুসংখ্যক গানবোট, স্টিমার ও লঞ্চ নিয়ে তারা সোনাভরি নদীর মোহনা হয়ে অগ্রসর হয়। ব্যাপক ফায়ার সাপোর্টের সাহায্য নিয়ে তারা মুক্তিযোদ্ধাদের প্রতিরক্ষা অবস্থানে উঠে পড়ার চেষ্টা করে। আবদুল হক ও তার সহযোদ্ধারা সাহসিকতার সঙ্গে সেই আক্রমণ প্রতিহত করেন।
অজন্তা মেন্ডিস

বালাপুয়াদুগে অজন্তা উইন্সলো মেন্ডিস (; জন্ম: ১১ মার্চ, ১৯৮৫) শ্রীলঙ্কা জাতীয় ক্রিকেট দলের অন্যতম জনপ্রিয় ক্রিকেটার। মরতোয়ায় জন্মগ্রহণকারী অজন্তা ক্রিকেট খেলায় মূলতঃ স্পিনার।
স্লো-মিডিয়াম বোলার হিসেবে তার পরিচিতি রয়েছে। গুগলি, অফ-ব্রেক, টপ-স্পিন, ফ্লিপারসহ লেগ-ব্রেকের সংমিশ্রণে অজন্তা মেন্ডিস বোলিং করেন। শ্রীলঙ্কা আর্মি’র পক্ষ হয়ে ২০০৭-০৮ মৌসুমে ৬টি খেলায় ১০.৫৬ রান গড়ে ৪৬ উইকেট লাভ করেন, স্ট্রাইক রেট ছিল ৩১। অনন্য সাধারণ দক্ষতা প্রদর্শনের প্রেক্ষাপটে তিনি শ্রীলঙ্কা জাতীয় ক্রিকেট দলের সদস্য হিসেবে এপ্রিল, ২০০৮ সালে ক্যারিবীয় দ্বীপপুঞ্জ সফরে যান।
শ্রীলঙ্কার মরতোয়ার কাদালানা গ্রামে জন্মগ্রহণকারী অজন্তা'র পরিবারে পাঁচ ভাই-বোনের মধ্যে তার অবস্থান তৃতীয়। তিনি ক্যাথলিক ধর্মাবলম্বী। সেন্ট এন্থনী'জ কলেজে মৌলিক শিক্ষালাভ করেন। ২০০০ সালে মরতোয়া মহাবিদ্যালয়ে ভর্তি হন। ১৩ বছর বয়সে ক্রিকেট কোচিং ক্লাসে লাকী রজার্স নামীয় এক কোচের নজর কাড়েন। ২০০০ সালে অনূর্ধ্ব-১৫ ক্রিকেট দলের প্রতিনিধিত্ব করেন।
শ্রীলঙ্কা আর্মি ক্রিকেট কমিটি তার প্রতিভা সম্পর্কে অবগত হন যখন তিনি সেনাবাহিনীর অনূর্ধ্ব ২৩ ডিভিশন ১১ দলের বিরুদ্ধে ২০০৩-০৪ মৌসুমে খেলতে নামেন। এরপর তিনি শ্রীলঙ্কা সেনাবাহিনী'র নিয়মিত সৈনিক হিসেবে যোগদানের জন্যে আমন্ত্রিত হন। এর প্রধান কারণ ছিল ঐ সময়ে কলম্বোর বিদ্যালয়গুলো থেকে সীমিতসংখ্যক ক্রিকেটার সেনাবাহিনীতে যোগদান করতো। এছাড়াও আংশিকভাবে পরিবারে একমাত্র উপার্জনক্ষম পিতার মৃত্যুজনিত কারণও জড়িত ছিল।
মৌলিক প্রশিক্ষণ শেষে তিনি সেনা দলের পক্ষ হয়ে খেলতে থাকেন। শ্রীলঙ্কা সেনাবাহিনীর গোলন্দাজ বিভাগে গানার হিসেবে সামরিক দায়িত্ব পালন করেন। ৭ জুলাই, ২০০৮ সালে এশিয়া কাপ চূড়ান্ত খেলার পর তিনি সার্জেন্ট পদে পদোন্নতি পান। এর পরদিনই তিনি সেকেন্ড লেফটেন্যান্ট পদে কমিশন্ড পান।
একদিনের আন্তর্জাতিক ক্রিকেটে অজন্তা মেন্ডিসের সেরা সাফল্য আসে ২০০৮ সালের এশিয়া কাপ ক্রিকেটের ফাইনালে। তার নিজস্ব ৮ম খেলায় ১৩ রানের বিনিময়ে ৬ উইকেট লাভ করেন। এ প্রতিযোগিতায় তিনি সর্বমোট ১৭ উইকেট লাভ করে ম্যান অব দ্য সিরিজ পুরস্কার লাভ করেন।
১০ সেপ্টেম্বর, ২০০৮ সালে দুবাইয়ে অনুষ্ঠিত এলজি আইসিসি পুরস্কার প্রদান অনুষ্ঠানে বছরের সেরা উদীয়মান খেলোয়াড়ের পুরস্কারে ভূষিত হন। ২০০৭ সাল থেকে প্রবর্তিত এ পুরস্কার লাভের জন্য আগস্ট ৯ থেকে পরবর্তী বছরকালের মধ্যে ৫টি টেস্ট ম্যাচের বেশি নয় অথবা ১০টি ওডিআই খেলতে হবে ও ২৬ বছরের বয়সের কম বয়সী খেলোয়াড় হতে হবে। এ পুরস্কারটি ব্যক্তিগত ৮টি পুরস্কারের একটি। অজন্তা মেন্ডিস ২৫ সদস্যবিশিষ্ট বিচারকমণ্ডলীর প্রথম পছন্দ হিসেবে স্টুয়ার্ট ব্রড, মরনে মরকেল এবং ইশান্ত শর্মাকে পিছনে ফেলে এ পুরস্কার অর্জন করেন।
থ্রম্বোএঞ্জিয়াইটিস অবলিটের‍্যান্স

বার্জারস ডিজিস বা 'থ্রোম্বোএঞ্জাইটিস অবলিটারেন্স' এক ধরনের রোগ (Thromboangiitis obliterans, Buerger's disease)। এতে ধীরে ধীরে হাত ও পায়ের ধমনী ও শিরায় প্রদাহ হয় এবং রক্ত চলাচলে প্রতিবন্ধকতা তৈরি হয়। তামাক সেবনের সাথে এই রোগের জোরালো সম্পর্ক আছে, অর্থাৎ তামাকসেবীরা এই রোগে আক্রান্ত হয়ে থাকেন। তামাকের ধূমপান বা তামাক পাতা সরাসরি 'সাদাপাতা' বা 'দোক্তা' হিসেবে খেলেও এটি হয়। (Berger's disease নামে IgA nephropathy জাতীয় অন্য একটি রোগ আছে; এই রোগটি তা থেকে ভিন্ন)।
ববি রিগস্‌

রবার্ট লেরিমোর রিগস্‌ মার্কিন যুক্তরাষ্ট্রের একজন প্রখ্যাত লন টেনিস খেলোয়াড়; যিনি টেনিস বিশ্বে ববি রিগস্‌ নামেই সমধিক পরিচিত। তিনি ১৯৪১, ১৯৪৬ ও ১৯৪৭ সালে টেনিস খেলোয়াড়েদের বিশ্ব রেঙ্কিং-এ ১ নং খেলোয়াড় ছিলেন। রিগস্‌ তার খেলোয়াড়ী জীবনে টেনিসের গ্রান্ড স্লাম টুর্নামেন্টের ৩ টি একক, ১ টি দ্বৈত এবং ২ টি মিশ্র দ্বৈত খেতাব জয়ী হয়েছেন। তিনি ১৯৭৩ সালে লিঙ্গের যুদ্ধ নামক টেনিস ম্যাচে বিলি জিন কিং -এর নিকট পরাজিত হন।
ববি রিগস্‌ ১৯১৮ সালের ২৫ ফেব্রুয়ারি মার্কিন যুক্তরাষ্ট্রের লস এঞ্জেলস শহরে জন্মগ্রহণ করেন এবং ৭৭ বছর বয়সে ১৯৯৫ সালের ২৫ অক্টোবর তারিখে মার্কিন যুক্তরাষ্ট্রের ক্যালিফোর্নিয়ার এনসিনিটাস শহরে মৃত্যুবরণ করেন।
বিলি জিন কিং

বিলি জিন কিং (; জন্ম: ২২ নভেম্বর, ১৯৪৩) মার্কিন যুক্তরাষ্ট্রের একজন প্রখ্যাত নারী লন টেনিস খেলোয়াড়। তিনি তার খেলোয়াড়ী জীবনে টেনিসের গ্রান্ড স্লাম টুর্নামেন্টের ১২ টি একক, ১৬ টি দ্বৈত এবং ১১ টি মিশ্র দ্বৈত খেতাব জয়ী হয়েছেন। বিলি জিন কিং ১৯৭৩ সালে লিঙ্গের যুদ্ধ নামক টেনিস ম্যাচে ববি রিগস্‌কে পরাজিত করে টেনিস খেলায় নারীদের আধিপত্যের প্রমাণ দেন।
বিলি জিন কিং ১৯৪৩ সালের ২২ নভেম্বর মার্কিন যুক্তরাষ্ট্রের ক্যালিফোর্নিয়ার লং বীচ শহরে জন্মগ্রহণ করেন। তিনি লং বীচ পলিটেকনিক হাই স্কুল থেকে গ্রাজুয়েশন সম্পন্ন করার পর তিনি ক্যালিফোর্নিয়া স্টেট ইউনিভার্সিটি লস এঞ্জেলসে পড়াশোনা করেন।
১৯৬৫ সালে বিলি জিন ল্যারি কিং-কে বিয়ে করেন; তবে ১৯৮৭ সালে তাদের বিচ্ছেদ ঘটে। ব্যক্তিগত জীবনে তিনি সমকামী বলে এরপর থেকে নারী সঙ্গীর সাথে জীবনযাপন করছেন।
বর্তমানে বিলি জিন কিং নিউইয়র্ক ও শিকাগো শহরে বসবাস করেন।
লিঙ্গের যুদ্ধ (টেনিস)

লিঙ্গের যুদ্ধ () টেনিস খেলায় আয়োজিত একটি জনপ্রিয় দ্বৈরথ, যেখানে একজন নারী খেলোয়াড় একজন পুরুষ খেলোয়াড়ের বিরুদ্ধে প্রতিযোগিতায় অংশ নেন। বিশ্বে এখন পর্যন্ত (২০১২) এরূপ ৩টি প্রধান ম্যাচ অনুষ্ঠিত হয়েছে, এছাড়াও ৩টি অপ্রধান ম্যাচের আয়োজন করা হয়েছে।
মার্গারেট কোর্ট বনাম ববি রিগস্‌; যাতে ববি রিগস্‌ ৬-২, ৬-১ সেটে জয়ী হন।
বিলি জিন কিং বনাম ববি রিগস্‌; যাতে বিলি জিন ৬-৪, ৬-৩, ৬-৩ সেটে জয়ী হন।
মার্টিনা নাভ্রাতিলোভা বনাম জিমি কনর্স; জিমি কনর্স ৭-৫, ৬-২ সেটে জয়ী হন।
টিপা ফল

টিপা ফল বা ফেলা/প্যালা গোটা এক ধরনের টক মিষ্টি অপ্রচলিত ফল। এর অন্যান্য নামগুলো হলো- টিপফল, টিপটিপানি, টিপাটিপি, লুকলুকি, পেলাগোটা, প্যালা, পায়েলা, ঝিটকি, পলাগোটা, টরফই, পানিয়ালা, পানি আমলা, পাইন্না, পাইন্যাগুলা, বেহুই ইত্যাদি। এর ইংরেজি নাম Indian plum বা coffee plum এবং বৈজ্ঞানিক নাম "Flacourtia jangomas" বা "Flacourtia cataphracta"। এটি নিচুভূমি এবং পাহাড়ি এলাকার বৃষ্টিবহুল অঞ্চলের 'উইলো' পরিবারভুক্ত বৃক্ষ। 
এটি দক্ষিণপূর্ব এশিয়া এবং পূর্ব এশিয়াতে ব্যাপকভাবে চাষ করা হয়। অনেক অঞ্চলে এটি চাষ করার ক্ষেত্র ছেড়ে মুক্তভাবে জন্মে থাকে। এর আদি নিবাস জানা যায়নি তবে ধারণা করা হয়, এটি এশিয়ার ক্রান্তীয় অঞ্চল বা ভারতবর্ষে উদ্ভূত। 
এটি ছোট গুল্ম বা বৃক্ষ যা দশ মিটার পর্যন্ত লম্বা হতে পারে। গাছ কাঁটাযুক্ত। কাঁটাগুলো শাখান্বিত ও যুথবদ্ধ। ডালপালাতেও কাঁটা থাকে। পাতা একক, ডিম্বাকৃতি, কিছুটা লম্বাটে। অগ্রভাগ সূঁচালো। সবুজ রংয়ের পাতা কিছুটা ঢেউ খেলানো থাকে। পাতার কিনারায় সামান্য খাঁজ কাটা থাকে। গাছে মার্চ-এপ্রিল মাসে ফুল আসে। এর ফুল ছোট, সাদাটে সবুজ থেকে বেগুনী এবং সুগন্ধী। ফুল ফোটে গুচ্ছাকারে। ফল গোলাকার মার্বেলের মতো, খোসা পাতলা ও মসৃণ। কাঁচা অবস্থায় সবুজ। কাঁচা ফলও খাওয়া যায়। ফল পাকে জুলাই-আগস্ট মাসে। পাকা ফলের সংরক্ষণ গুণ ভালো। ফল পাকলে লালচে বেগুনী রঙের হয়। পাকা ফলের ভেতরটা বাদামী বা কালচে গোলাপী রঙের। টিপা ফল পাকার পরে টিপে নরম করে খেতে হয়; এই কারণে এমন নামকরণ হয়েছে। আচার বা শরবত করেও এটি খাওয়া হয়। এর ছালে ঔষধি গুণ আছে বলেও অনেকে ধারণা করে থাকেন। কাঠের জন্যেও এই গাছ চাষ করা হয়। 'কুইন্সল্যান্ড ফ্রুট ফ্লাই' ("Bactrocera tryoni") নামক এক প্রকার মাছির আবাস ও আশ্রয় হিসেবে এই গাছের পরিচিতি রয়েছে। অপ্রচলিত এই ফলটি এখন বাংলাদেশে অনেক সহজলভ্য; এর চাষ ও বাণিজ্যিক উৎপাদন ধীরে ধীরে বাড়ছে।
আন্তর্জাতিক শান্তি দিবস

আন্তর্জাতিক শান্তি দিবস বা বিশ্ব শান্তি দিবস হলো জাতিসংঘ-ঘোষিত একটি আন্তর্জাতিক দিবস, যা প্রতি বছর ২১ সেপ্টেম্বর পালিত হয়। বিশ্বব্যাপী শান্তি প্রতিষ্ঠার লক্ষ্যে ঘোষিত দিবসটির উদ্দেশ্য হলো পৃথিবী থেকে যুদ্ধ ও সংঘাত চিরতরে নিরসন; এবং সেই লক্ষ্যে পৃথিবীর যুদ্ধরত অঞ্চলসমূহে যুদ্ধবিরতি কার্যকরের মাধ্যমে সেসব অঞ্চলে মানবিক সহায়তা পৌঁছে দেওয়া। দিবসটি ১৯৮১ সালে সর্বপ্রথম উদ্‌যাপিত হয়। বর্তমানে জাতিসংঘের সকল সদস্য রাষ্ট্র, বিভিন্ন রাজনৈতিক ও সামরিক দলের সদস্য এবং বিশ্বব্যাপী বিভিন্ন অঞ্চলের জনগণ যথাযোগ্য মর্যাদায় দিবসটি পালন করে থাকেন।
প্রতিবছর নিউইয়র্কে জাতিসংঘ সদরদপ্তরে “শান্তির ঘণ্টা” বাজানোর মধ্য দিয়ে দিবসটির উদ্‌যাপনের সূচনা হয়। বিশ্বব্যাপী (আফ্রিকা মহাদেশ ছাড়া) শিশুদের থেকে সংগৃহীত ধাতব মুদ্রা গলিয়ে নির্মিত এই ঘণ্টা জাপানের কার্যরত জাতিসংঘের সংগঠনসমূহ ১৯৫৪ সালে নিউ ইয়র্কের সদর দপ্তরে উপহার হিসেবে প্রদান করে। এই ঘণ্টা স্মরণ করিয়ে দেয়: “যুদ্ধের পরিণাম মানুষের মৃত্যু”। এছাড়া ঘণ্টাটির পার্শ্ববর্তী সড়কে ইংরেজিতে “স্থিতিশীল বৈশ্বিক শান্তি দীর্ঘজীবী হোক” বাণী খোদাই করা রয়েছে।
সাম্প্রতিককালে আন্তর্জাতিক শান্তি দিবসের অনুষ্ঠানসমূহের জন্য জাতিসংঘ একটি অনুসন্ধানযোগ্য মানচিত্র প্রকাশ করেছে।
১৯৮১ সালে জাতিসংঘের সাধারণ অধিবেশনে একটি যুদ্ধবিহীন বিশ্ব প্রতিষ্ঠার যুক্তরাজ্য ও কোস্টারিকার একটি প্রস্তাব গৃহীত হয়। জাতিসংঘ সাধারণ অধিবেশনের গৃহীত প্রস্তাব নম্বর ৩৬/৬৭ অনুসারে প্রতি বছরের সেপ্টেম্বর মাসের তৃতীয় মঙ্গলবার জাতিসংঘ সাধারণ পরিষদের অধিবেশন শুরু হওয়ার দিনটিকে “যুদ্ধ নয়, শান্তি চাই” স্লোগানে “আন্তর্জাতিক শান্তি দিবস” হিসেবে ঘোষণা দেওয়া হয়। পরবর্তীতে, ২০০১ সালের ৭ সেপ্টেম্বর, জাতিসংঘ সাধারণ পরিষদের গৃহীত প্রস্তাব নম্বর ৫৫/২৮২ অনুসারে ২০০২ সাল থেকে প্রতিবছরের ২১ সেপ্টেম্বর তারিখে “আন্তর্জাতিক শান্তি দিবস” হিসেবে উদ্‌যাপনের সিদ্ধান্ত নেওয়া হয়।
আন্তর্জাতিক শান্তি দিবস উপলক্ষে জাতিসংঘের মহাসচিব প্রথমে নিউ ইয়র্কে “শান্তির ঘণ্টা” বাজান ও বিশেষ বাণী প্রদান করেন। জাতিসংঘের সদস্য রাষ্ট্রসমূহের বিভিন্ন সরকারি ও বেসরকারি সংস্থা এই দিনে বিশেষ অনুষ্ঠান আয়োজন করে থাকে। এছাড়াও বিভিন্ন দেশের শিল্পী, শিক্ষাবিদ ও মানবতাবাদীদের “জাতিসংঘ শান্তিদূত” হিসেবে নিয়োগ করা হয় ও তাদের বিভিন্ন কর্মকাণ্ড স্মরণ করা হয়ে থাকে।
ধনেশ

ধনেশ () শক্ত ও লম্বা বাঁকানো ঠোঁটওয়ালা পাখি হিসেবে পরিচিত। এটি বিউসেরোটিডি (Bucerotidae) গোত্র বা পরিবারভূক্ত পাখি। গ্রীষ্মমণ্ডলীয় ও উপ-গ্রীষ্মমণ্ডলীয় আফ্রিকা, এশিয়া মহাদেশ এবং প্রশান্ত মহাসাগরীয় দ্বীপপুঞ্জে অধিকাংশ ধনেশের প্রধান আবাস। নিচের দিকে বাঁকানো উজ্জ্বল বর্ণের বিশাল ঠোঁট ধনেশের প্রধান বৈশিষ্ট্য। ঠোঁটের উপরে অধিকাংশ সময়ে প্রবৃদ্ধি দেখা যায়। স্ত্রী ধনেশ গাছের কোটরে ডিম পাড়ে। পরবর্তীতে পুরুষ ধনেশের সহযোগিতা নিয়ে স্ত্রীজাতীয় ধনেশ ডিমে তা দেয় ও বাচ্চাকে বড় করে তোলে। ঐ সময়ে এটি বাসা থেকে বের হয় না। পুরুষ ধনেশ খাবার সংগ্রহ করে নিয়ে আসে ও স্ত্রী পক্ষীর মুখে খাইয়ে দেয়। এরফলে সাপের ন্যায় বিভিন্ন খাদক প্রজাতির প্রাণী থেকে বাচ্চাকে নিরাপদে রাখে। বাচ্চা উড়তে না শেখা পর্যন্ত এটি সর্বদাই কাছাকাছি অবস্থান করে।
ধনেশ পক্ষীজগতে একমাত্র পাখি যার মেরুদণ্ডের অ্যাটলাস ও প্রথম দুইটি কশেরুকা একত্রে সংযুক্ত থাকে। সম্ভবত বিশাল ঠোঁটের ভারসাম্য রক্ষার জন্যই এ ব্যবস্থা। বেশ কিছু সংখ্যক ধনেশ প্রজাতি বিলুপ্তির ঝুঁকিতে রয়েছে, এদের বিপদগ্রস্ত প্রজাতি হিসেবে ঘোষণা করা হয়েছে। এদের বেশিরভাগই দ্বীপবাসী প্রজাতি।
ধনেশের স্বতন্ত্র বৈশিষ্ট্য হিসেবে রয়েছে এর লম্বা, নিম্নমূখী বাঁকানো ঠোঁট। এ ঠোঁট স্বাভাবিকভাবে উজ্জ্বল বর্ণের হয়ে থাকে। ইংরেজি ও বৈজ্ঞানিক নাম - উভয় পর্যায়েই বিউসেরাস ব্যবহার করা হয় যা গ্রীক ভাষা থেকে উদ্ভূত। এর অর্থ হচ্ছে "গরুর শিং"। এদের দুই স্তরবিশিষ্ট কিডনী বা বৃক্ক রয়েছে।
একমাত্র পাখি হিসেবে ধনেশের প্রথম দুইটি ঘাড়ের হাড় এক্সিস ও এটলাস একে-অপরের সাথে মিশে রয়েছে। এরফলে অনেক লম্বা ঠোঁটকে আরো স্থিতিশীল অবস্থায় রাখতে ও ধারণ করতে পেরেছে। পক্ষীগোত্রীয় এ পরিবারের পাখিগুলো সর্বভূক হিসেবে পরিচিত। ফলমূল খাওয়া থেকে শুরু করে ছোট ছোট প্রাণীও এদের প্রধান খাবার। এরা জোড়ায় জোড়ায় থাকতে ভালবাসে। প্রাকৃতিকভাবে সৃষ্ট গাছের গর্ত এবং কখনোবা সমুদ্রমূখী পর্বতের গর্তে এরা বাসা বাঁধে। অনেক প্রজাতির ধনেশ বিলুপ্ত ও বিপদগ্রস্ত অবস্থায় এসে পৌঁছেছে। ফলে স্বল্পসংখ্যক ধনেশ পাখিগুলোর অধিকাংশই ক্ষুদ্র গণ্ডীতে অবস্থান করতে বাধ্য হচ্ছে।
ধনেশের বিভিন্ন প্রজাতি রয়েছে। প্রজাতিভেদে এদের শারীরিক কাঠামোও ভিন্নতর লক্ষ্য করা যায়। কাল বামুনাকৃতির ধনেশের ("Tockus hartlaubi") ওজন মাত্র ১০২ গ্রাম (৩.৬ আউন্স) এবং লম্বায় ৩০ সে.মি. (১ ফুট)। আবার সাউদার্ন গ্রাউন্ড হর্নবিলের ("Bucorvus leadbeateri") ওজন প্রায় ৬.২ কিলোগ্রাম (১৩.৬ পাউন্ড) এবং লম্বায় ১.২ মিটার (৪ ফুট) হতে পারে।
স্ত্রীজাতীয় ধনেশের তুলনায় পুরুষ ধনেশ সবসময়ই বড় হয়ে থাকে। প্রজাতি ও পরিবেশের ভিন্নতাজনিত কারণে এদের দেহের কাঠামো নির্ভর করে। বংশবিস্তার কার্যক্রমেও এদের শারীরিক পার্থক্যতা দেখা যায়। পুরুষ ও স্ত্রীজাতীয় ধনেশের শারীরিক পার্থক্য ১-১৭%। কিন্তু ঠোঁট ও পাখার দৈর্ঘ্যের ব্যবধান যথাক্রমে ৮-৩০% ও ১-২১%।
ধনেশের প্রধান আকর্ষণ হচ্ছে তার শক্তিশালী ও ভারী ঠোঁট যা ঘাড়ের মাংসপেশীর সহায়তাসহ মেরুদণ্ডের সাথে সম্পর্কিত। এ ঠোঁট দিয়ে বিপদ মোকাবেলা করা, আহারের সংস্থান, বাসা তৈরীসহ শিকার কার্যক্রম সম্পন্ন করে থাকে।
উপশ্রেণী "বিউসেরোটিনি
Subfamily "Bucorvinae
পাতাঠুঁটি ধনেশ

পাতাঠুঁটি ধনেশ (বৈজ্ঞানিক নাম: "Rhyticeros undulatus") বা মালাপরা ধনেশ Bucerotidae (বিউসেরোটিডি) গোত্র বা পরিবারের অন্তর্গত "Rhyticeros" (রাইটিসেরোস) গণের এক প্রজাতির বড় আকারের ধনেশ। পাখিটি দক্ষিণ ও দক্ষিণ-পূর্ব এশিয়ার স্থানীয়। পাতাঠুঁটি ধনেশের বৈজ্ঞানিক নামের অর্থ "ঢেউ-খেলানো শিঙ" (গ্রিক "rutis" = রেখা, "akeros" = শিঙ; ল্যাটিন: "undulates" = ঢেউ খেলানো)। সারা পৃথিবীতে এক বিশাল এলাকা জুড়ে এদের আবাস, প্রায় ৩২ লাখ ২০ হাজার বর্গ কিলোমিটার। বিগত কয়েক দশক ধরে এদের সংখ্যা আশঙ্কাজনক হারে কমে যাচ্ছে। সেকারণে আই. ইউ. সি. এন. ২০০৪ সালে এ প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত। এরা একপ্রজাতিক, অর্থাৎ কোন উপপ্রজাতি নেই।
বাংলাদেশ এবং ভারত ছাড়াও ভুটান, ব্রুনাই, কম্বোডিয়া, ইন্দোনেশিয়া, লাওস, মালয়েশিয়া, মায়ানমার, থাইল্যান্ড ও ভিয়েতনামে নিয়মিত এদের দেখা যায়। এসব দেশে এরা স্থায়ী পাখি।
পাতাঠুঁটি ধনেশ বিশাল ঠোঁটবিশিষ্ট বড় আকারের বৃক্ষচর পখি। এর দৈর্ঘ্য কমবেশি ৮০ সেন্টিমিটার, ডানা ৪৮ সেন্টিমিটার, ঠোঁট ১৯.৫ সেন্টিমিটার, লেজ ১৪ সেন্টিমিটার ও পা ৬.৫ সেন্টিমিটার। পুরুষজাতীয় পাতাঠুঁটি ধনেশের ওজন ১.৮ কেজি (৪ পাউন্ড) থেকে ৩.৬৫ কেজি (৮ পাউন্ড) হয়। অন্যদিকে, স্ত্রীজাতীয় পাতাঠুঁটি ধনেশের ওজন ১.৩৬ কেজি (৩ পাউন্ড) থেকে ২.৭ কেজি (৬ পাউন্ড) হয়ে থাকে।
স্ত্রী ও পুরুষ ধনেশের চেহারায় কিছুটা পার্থক্য রয়েছে। পুরুষ পাখির মাথার চাঁদি ও ঘাড় লালচে। মাথার পাশ সাদাটে। ঘাড়ের উপরিভাগ পীতাভ-সাদা। ঠোঁট উজ্জ্বল হলুদ রঙের। ঠোঁটের নিচে উজ্জ্বল হলুদ রঙের থলে থাকে এবং থলেতে আড়াআড়ি কালো ডোরা দেখা যায়। সাদা লেজ ছাড়া দেহের বাকি অংশ চকচকে কালো। চোখ রক্তলাল ও চোখের পাশের চামড়া ইটের মত লাল। ঠোঁটের গোড়া অনুজ্জ্বল গোলাপি ও কালচে-লাল ঢেউ খেলানো। স্ত্রী ধনেশের ঘাড় ও মাথা কালো। ঠোঁটের নিচের থলের রঙ নীল বা সবুজাভ। চোখ বাদামি বা ধূসর-বাদামি। ঠোঁট লালচে-হলুদ। স্ত্রী ও পুরুষ ধনেশ উভয়ের পা ও পায়ের পাতা সবুজাভ বা কালচে-স্লেট রঙের। অপ্রাপ্তবয়স্ক ধনেশের চোখ ফিকে নীল ও ঠোঁট ঢেউহীন। এছাড়া বাকিসব পুরুষ পাখির মত।
পাতাঠুঁটি ধনেশ চিরসবুজ বনের কিনারায় বিচরণ করে। জোড়ায় বা ছোট দলে দেখা যায়। খাদ্যের জন্য এরা ফলদ গাছের ওপর বহুলাংশে নির্ভরশীল। এদের খাদ্যতালিকায় রয়েছে রসালো ফল; কখনও কখনও ছোট সরীসৃপ ও ছোট প্রাণী খেয়ে থাকে। গাছ থেকে গাছে ওড়ার সময় এরা ডাকে: "উক্-হয়িক..."।
এপ্রিল থেকে মে এদের প্রজনন ঋতু। পূর্বরাগে পুরুষ পাখি লেজ ওঠানামা করে, ঠোঁট নাড়িয়ে ও কর্কশ গলায় ডেকে স্ত্রী ধনেশের মনোরঞ্জনের চেষ্টা করে। বনের উঁচু গাছের কোটরে এরা বাসা করে। স্ত্রী ধনেশ ২টি সাদা ডিম পাড়ে। ডিমের মাপ ৬.৩ × ৪.২ সেমি। ডিম পাড়া শুরু হলে পুরুষ কাদার প্রবেশ পথ সরু করে ফেলে। অন্যসব ধনেশের মত স্ত্রী ধনেশ কোটরে বন্দী থেকে ডিমে তা দেয় ও পুরুষ ধনেশ বাইরে থেকে ঐ সরু পথে খাবারের জোগান দেয়। ছানা বড় না হওয়া পর্যন্ত স্ত্রী ধনেশ বাসার ভেতরে থাকে। ছানা বড় হলে সে ঠোঁট দিয়ে কাদার প্রলেপ ভেঙে বেরিয়ে আসে।